Gandia eleva l'ocupació hotelera més de tres punts durant el mes de setembre
24 octubre 2017

## Gandia eleva l'ocupació hotelera més de tres punts durant el mes de setembre24 octubre 2017Última actualització: 14 juliol 2025

![](../gestion/img/gandiaelevalaocupacionhotelera.jpg)  
  

**· Els turistes estrangers representen el 13% del total de visitants · L'ocupació mitjana arriba al 91,95%**

L'Associació Empresarial Hostelera de Benidorm, Costa Blanca i Comunitat Valenciana (HOSBEC) ha publicat les dades corresponents a ocupació turística durant el mes de setembre.

En aquest cas, les xifres apunten que l'ocupació mitjana a Gandia durant el mes ha estat del 91,95%, fet que suposa un increment de 3,35 punts respecte a aquest mateix període de l'any passat.

Entre les dades que més destaca la patronal hotelera, s'aprecia la presència de turistes internacionals, que de mitjana se situaven en un màxim del 10% i que durant el mes passat va arribar al 13,10%, mentre que el mercat domèstic s'ha quedat en el 86,90%.

La distribució per mercats d'origen ha estat la següent:

França - 1,6%

Regne Unit - 2,6%

Rússia / Països de l'Est - 4,3%

Alemanya - 1,5%

Per categories, l'ocupació ha oscil·lat entre el 92,10% dels hotels de 4 estrelles i el 96,6% dels de 3 estrelles. A més, i segons indiquen fonts del mateix sector, octubre s'està convertint en un dels millors dels últims anys.

Malgrat aquestes dades, el portaveu del Govern, José Manuel Prieto, ha tornat a lamentar les crítiques abocades hui pel grup municipal del PP. "_Un altre mes més, el PP apareix per manipular les xifres i parlar de mals resultats. No només les dades d'HOSBEC ens avalen, sinó que la passada setmana els representants del sector parlaven de les excel·lents xifres de setembre i de les molt bones previsions per a aquest mes d'octubre_".  
  
"_El senyor Soler i el seu partit han decidit declarar la guerra a les evidències. Ja ho vam dir a l'agost, tenen dues opcions: o deixen de molestar i entorpir l'acció del Govern o se sumen a l'executiu i a un sector que, durant aquesta legislatura, estan treballant de la mà des del dia u. Parlen de convocar meses de turisme o al patronat. Ells, els mateixos que no el van convocar ni una vegada quan eren govern_".

"_Els demane que no es preocupen, el Departament de Turisme i el Govern continuen treballant dia a dia de la mà d'un sector turístic per tal d'aconseguir l'excel·lència en la destinació i esborrar d'una vegada per totes l'estigma Shore, fruit d'una pèssima gestió turística durant la passada legislatura_”, finalitzà Prieto.